Nachher hät de Hr. Wichtig e grossi red ghalte, woner anschiinend über em papi siis läbe verzellt hät. Und dänn han ich na möse e churzi aasprach halte, wo dänn nachher au na uf thai übersetzt  worde isch. Und nachher händ all gäscht e tour d' stäge duruf zum papi ue gmacht, und sind dänn binere andere stäge abecho wos en chugi und es stofftüechli übercho händ. Gliichziitig isch na füürwerch abbränt worde. Wo dänn das alles dure gsii isch isch dänn d'chischte namal uufgmacht worde, und alli blueme und es paar zuesätzlichi sache sind in sarg gleit worde. Dänn ischer wider zuegmacht worde, d'schnur isch duregschnitte worde und de sarg isch in ofe gschobe worde. Und det drinne würd em papi sin körper  jetzt über d'nacht kremiert. Mir händ dänn sofort mit em räucherstäbli, em lämpli und em portrait möse is auto sitze und hei fahre. Det sind die drüü sache dänn uufgschtellt worde - de Papi isch sozsäge heibracht worde. Und da demit isch die sach erlediget für de momänt.